
      Stirrer du lenge nok ned i avgrunnen,


      vil avgrunnen stirre ned i deg.


      Friedrich Nietzsche: Jenseits von Gut und Böse.


      

    

  


  
    
      


      Innledning


      Det er først når vi ser oss tilbake, at vi oppdager at livet har et mønster. Det gjelder like mye vårt eget liv som viktige historiske hendelser. Da jeg begynte å arbeide med prosjektet Nazis: A Warning from History i begynnelsen av 1990-årene, ante jeg ikke at det skulle bli starten på en meget lang reise. Det var mens jeg holdt på med prosjektet at det virkelig gikk opp for meg hvilke mengder nytt historisk materiale som var blitt tilgjengelig i Øst-Europa da Berlinmuren falt. Dette, og min gryende forståelse av at krigen mellom Hitler og Stalin – den gigantiske kampen mellom nazismen og kommunismen – var vesentlig for å forstå mentaliteten hos nazistene, førte til at jeg like etter at Warning from History var ferdig, brukte de neste par årene på å skrive, produsere og regissere War of the Century.


      Først nå ser jeg den røde tråden i disse arbeidene; noe som slett ikke var tilfelle den gangen. Jeg er derfor takknemlig for at BBC Books ikke bare ønsket å utgi The Nazis: A Warning from History på nytt, men for at jeg også fikk anledning til å innarbeide mesteparten av War of the Century i denne nye boken. Jeg synes at materialet i War of the Century – spesielt kapitlet «En annerledes krig» – klart og tydelig viser de praktiske konsekvensene av nazismen. Å reise rundt i Russland, Hviterussland og Ukraina ga meg større innsikt i hvordan Hitlers livssyn egentlig var; et ødslig landskap hvor medfølelse er bannlyst, og det å leve er en darwinistisk kamp på liv og død hvor de svake fortjener å lide og dø fordi det er de svakes skjebne.


      Det kan selvsagt være en del problemer forbundet med å innarbeide én bok i en annen. Noen av problemene er enkle å løse – for eksempel å unngå gjentagelser – og jeg har gjort mitt aller beste for ikke å traske i mine egne fotspor. Jeg har også omarbeidet og oppdatert enkelte deler, fordi jeg har endret synspunkt i forhold til det jeg opprinnelig skrev. Spesielt gjelder dette bakgrunnen for nazistenes «endelige løsning».


      Fordi jeg i hovedsak har fokus på krigen i øst og har hørt hva de russiske veteranene fortalte, er det en fare for at det skapes et inntrykk av at krigen i vest egentlig ikke var så viktig. Jeg vil understreke at det mener jeg overhodet ikke.


      Jeg vokste opp med heroiske fortellinger om de britiske og amerikanske soldatenes innsats under annen verdenskrig. Min far var flyger i RAF, og onkelen min ble torpedert og omkom mens han tjenestegjorde i atlanterhavskonvoiene. Jeg planla og hadde den redaksjonelle oppfølgingen av fjernsynsserier som Battle of the Atlantic og D Day to Berlin. Motivasjonen var at jeg ønsket at historien om de alliertes kamp mot nazismen skulle nå ut til flest mulig mennesker.


      Men boken du nå leser, handler om noe annet. I denne boken prøver jeg å trenge så dypt som mulig inn i nazismens sanne natur. Det er ikke en tradisjonell bok om annen verdenskrig eller en oversikt over viktige militære hendelser, men et forsøk på, om mulig, å forstå hvorfor tyskerne og deres allierte gjorde det de gjorde. Det var målet mitt – ikke noe annet – og derfor mente jeg det var viktig å innarbeide materialet fra War of the Century i denne boken.


      Når jeg i dag ser tilbake på dette arbeidet, er det også et annet aspekt som jeg ikke helt forsto den gang. Disse bøkene og TV-seriene var basert på omtrent hundre intervjuer – mange av intervjuobjektene hadde vært medlem av nazipartiet. Jeg fikk anledning til å møte og snakke med mennesker som beundret Hitler, som hadde arbeidet for Himmler, kjempet på østfronten og begått grusomme handlinger som medlemmer av SS. De som kommer etter meg, vil ikke få de samme mulighetene av den enkle grunn at de fleste menneskene vi intervjuet nå er døde. Mens vi arbeidet på spreng med produksjonen, var jeg så fokusert på tidsfrister for sending eller utgivelse at jeg ikke tenkte på at vi holdt på med noe som ville være viktig for fremtidige generasjoner.


      Etter hvert som de overlevende etter krigen forsvinner, vil selvsagt holdningene til nazismen og annen verdenskrig endre seg. For å forstå hvilken verden vi levde i, måtte min generasjon vite hva som skjedde under krigen, hvorfor Tyskland var delt, hvorfor vi hadde den kalde krigen, hvorfor Øst-Europa var dominert av Sovjetunionen. Alt var en følge av krigen. Men for dagens skolebarn er alt veldig annerledes. Datteren til en venn av meg – hun var syv år den gangen – spurte: «Levde Hitler før eller etter slaget ved Hastings?» For hennes generasjon er Adolf Hitler bare en del av vår historie, en liten bit i et enormt historisk puslespill som skal legges på plass blant romere, normannere og Henrik VIII.


      Jeg antar at leseren ikke blir særlig overrasket når jeg hevder at Det tredje rike er noe mer enn bare «en del av historien». Jeg tror at ved å studere nazismen, kan vi skaffe oss en innsikt i menneskets natur forskjellig fra den vi kan få ved å studere andre perioder av menneskets historie. For det første er det ikke lenge siden nazistene vandret rundt på jorden. De kom fra et sivilisert land på et tidspunkt da en rekke positive verdier og håp om demokrati og menneskerettigheter vokste frem i Europa i kjølvannet av første verdenskrig. De kastet vrak på alt dette da de kom til makten etter en rekke valg hvor de fleste tyskere enten stemte for kommunistene eller nazistene, og følgelig mot demokratiet. Det finnes mange nybakte demokratier i vår tid, og det er all grunn til å ta det som den gang skjedde som en alvorlig advarsel.


      Det er også noe annet og enda viktigere jeg mener vi bør huske. Da jeg begynte på denne oppgaven for mange år siden, trodde jeg at jeg ville møte et utall nazister som sa: «Jeg begikk krigsforbrytelser fordi jeg handlet etter ordre.» Men det stemte ikke. Når man la litt press på en tidligere naziforbryter for å finne ut hvorfor han gjorde det han gjorde, var svaret som oftest: «Jeg trodde jeg handlet riktig den gangen.» Det svaret var mer skremmende enn frasene og unnfallenheten som jeg hadde ventet å bli møtt med.


      Disse tidligere nazistene mente at deres støtte til Hitler var en rasjonell reaksjon på den situasjonen de befant seg i. De fortalte at de følte seg ydmyket av fredstraktaten i Versailles etter første verdenskrig, og at de hadde lidd under alle omveltningene og den voldsomme inflasjonen like etter krigen, og senere under massearbeidsløsheten og alle konkursene i begynnelsen av 1930-årene. De ville ha en sterk mann som kunne stable nasjonalstoltheten på bena igjen og nedkjempe den økende kommunistiske trusselen.


      Etter hvert møtte jeg flere og flere tidligere nazister, og fikk en mistanke om at det måtte være noe annet enn rasjonelle tanker som gjorde at de sluttet opp om Det tredje rike. At det handlet om følelser og tro. Det kvasireligiøse aspektet ved nazismen er tydelig, og jeg går nærmere inn på dette i det første kapitlet i boken. Men vi må også forstå at Hitler som person ga tyskerne noe som ingen andre politiske ledere hadde gjort. Hitler nevnte knapt noe så kjedelig som politikk. I stedet bød han på et lederskap uttrykt gjennom visjoner og drømmer. Slik rørte han ved noe dypt i menneskesjelen. George Orwell uttrykte det slik i sin berømte anmeldelse av Hitlers Mein Kampf: «Mennesket ønsker ikke kun velvære, trygghet, kortere arbeidstid, gode hygieniske forhold, fødselskontroll og fornuft. Det ønsker også, i det minste av og til, å kjempe og ofre seg; for ikke å snakke om trommer, flagg og parademarsjer.» (The Collected Essays, Journalism and Letters of George Orwell, vol. 2, My Country Right or Left, 1940–43, pp 27–29. Harmondsworth, 1970. Red. Sonia Orwell og Ian Angus.) Orwell kunne ha tilføyd at mange mennesker liker å høre at de er bedre enn andre på grunn av sin herkomst, og at katastrofene som nylig hadde rammet landet, ikke var deres skyld, men et resultat av en skummel «internasjonal konspirasjon».


      Da jeg begynte på disse arbeidene, var jeg kanskje litt naiv når det gjelder hva som kan motivere oss mennesker. Jeg trodde at folk traff viktige beslutninger basert på rasjonelle og intellektuelle kriterier. Men beslutningen om å følge Hitler var i stor utstrekning basert på følelser. Og vi må ikke tro at det er et spesielt tysk karaktertrekk. Er du «rasjonell» når du kjøper et hus eller en bil? Liker eller misliker du folk ut fra rasjonelle eller følelsesmessige grunner?


      Tross all forskning som har vært gjort de siste årene av strukturalistiske historikere som legger vekt på omstendighetene som skapte nazismen, står vi likevel overfor det ubehagelige faktum at Adolf Hitler var en usedvanlig person som med stort hell spilte på tyskernes følelser. Selvsagt måtte man være innstilt på å tro det han sa for å bli påvirket – mange av vitneprovene i denne boken viser dette tydelig. Og han trengte en økonomisk krise, som han ikke hadde noen som helst kontroll over, for å bli skutt opp fra anonymitetens mørke til maktens lysende tinde. Men sannheten er at møtet med Hitler, selv i de første årene av hans karriere, ble et vendepunkt i manges liv. Albert Speer sa han følte seg ladet med høyspenning etter å ha møtt Hitler. Og han var ikke den eneste intelligente personen som underkastet seg viljen til den østerrikske korporalen. Karisma er, som vi kan lære av denne historien, noe vi bør være på vakt mot. Enda mer bekymringsfullt er det at vi også bør være like skeptiske overfor dem som slutter opp om politiske ledere på grunn av «tro».


      Når alt kommer til alt er det én altoverskyggende grunn til at jeg tror denne boken er viktig. Som jeg skrev på slutten av det korte forordet til War of the Century for nesten seks år siden: «Dette er ingen hyggelig historie og gir ikke mye trøst. Men den bør fortelles i skolen og huskes. For dette handler om hva mennesker var i stand til å gjøre i det tyvende århundre.»


      LAURENCE REES,


      London, oktober 2005

